Jezuchea Sorg provesachi Dobajik Porob

Vixoi: Choddot-Choddot To Sorgar Vochunk Laglo

Gayonank Suchna:

Proves - Ho dis Devan ghoddun haddla W – 08, slok 3

Udgar - Sorvesporak Zoi B – 08, slok 4 & 5

D.T.V. - Vedicher unddea sovem C - 43

Krist-Prosad - Ekach Unddeant D – 15

Xevott - Sonvsar sompo porian F – 20

Vachpam: (D.I. 1, 1-11; Efez. 1, 17-23; Lk. 24, 46-53):

Survatechim Utram

Pritichea bhavam-bhoinnimno, aiz ami Jezuchea Sorg Provesachi Dobajik Porob somarambtanv. Jezu hea sonvsarant amchi soddvonn korunk ailo ani khursar moronn Tannem amchi soddvonn keli. Aplem hem soddvonnechem karia sopurnnayek pavoun, Jezu porzollan sorgar Aplea sasnnachea xinvasonar porot proves korta. Jezucho sorgar proves amkam soglleank ek bhorvanso dita. Amchea borea ani Kristi govaikechea jivita vorvim, ami-i ek dis sorgar choddun veteleanv ani sasnnachea-sasnnak Bapa sorxim khuxalkai bhogtoleanv. Hem amchea bhavarthachem sot aichea disak amkam uktem zata. Aichea hea Dobajik Misachea Bolidanant vantto ghetanam, amkam amchea dekhivont jivitache chali vorvim, sorginchea rajeant bhitor sorunk aitim kor mhonn Bapachi kurpa ani boll magum-ia.

Bhavartheanchem Magnnem

1. Amchea Povitr-Sobhechea fuddaream pasot magum-ia. / tannim aple porjek Devachea Utrachea margan cholounk / ani aplea munniarponnant Jezuche jive govai zaunk / tanam Bapachi kurpa magum-ia.

2. Amcho des ani Goy-raj choloitoleam pasot magum-ia. / amchea desant rajki fuddareamni / toxench halinch amchea Goy-rajeant ghoddun ailolea serkaran / porjechea boreponnam khatir yevzonneo kaddunk / tankam Bapachi kurpa magum-ia.

3. Amchea somudayant toxench firgojent / amche modem mogache, ekvottache / ani bhavarthache sombond sotache ani nizache zaunk / ami somarombtanv to bhavarth peleache doya-kaklutin jiyeunk / Bapachi kurpa magum-ia.

4. Amchea zonn ekleachea jivitant / ami apleponn soddun dusreanchi goroz vollkhun gheun / yeramche gorjek ani adarak ami poilim pavunk / amkam Bapachi kurpa magum-ia.

5. Aiz misachi mandavol kortat \_\_\_\_\_ \_\_\_\_\_ \_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_ Devan tancher ani tanchea ghorabeacher aplo axirvad galum ani jivit Devachem denem mhonn volkhunk Devak poilo zago dhivunk ani aple dolle sorgar laun jieunk Bapa lagim magum-ia.

Dhin’vasnnechem Magnnem:

Bapa, hea velar Tuzo put Jezu amchea kallzant aila dekhun ami Tuka dhin’vastanv. Tujea Putak Tuvem hea sonvsarant dhaddun amkam sasnnik jivit dilem. Jezu khursar morun, punorjivont zaun, porzollan sorgar proves kelea uprantuch amkam xaroti ani novem jivit bhasaila. Tor amchea dekhivont jivitache chali vorvim tujea axirvadan ani novemponnan sorginchea rajeant bhitor sorunk aitim kor ani oxem amchem jivit jiyeunk Tum amkam boll ditoloi mhonn ami adim fuddench Tuka dhin’vastanv. Jezuchea denneam pasot anik ek pautt amchea kallzache kholayek thaun Tuka argam ani dhin’vas ditanv Bapa.